Deputatul USR Stelian Ion a comentat cazul semnăturilor potențial falsificate de către partidul Dianei Șoșoacă, duminică, la Știrile B1 TV, și s-a arătat de părere că „lucrul acesta va trebui cercetat de organele de anchetă”.
„Lucrul acesta va trebui cercetat de organele de anchetă. Va trebui să vadă polițiștii și procurori în ce condiții au fost copiate acele date personale și falsificate semnăturile și trebuie făcută lumină. Un semnal de alarmă am ținut să trag pentru că, se pare, miza fiind foarte marte în multe localități din România (…), mă aștept să existe tot felul de tentative de fraudă în perioada următoare și vom fi foarte, foarte atenți cu ce se întâmplă cu votul constănțenilor și al românilor în general”, a declarat Stelian Ion.
„Vom avea oameni în secțiile de votare, vor fi foarte atenți să nu se întâmple ceea ce s-a mai întâmplat în trecut și ceea ce am fost sesizați de-a lungul timpului că au fost de-a dreptul niște practici ilegale în România”, a adăugat deputatul.
„Semnătura falsificată se pare că este, pentru că, repet, informațiile sunt destul de clare, dar aștept informațiile oficiale. Pe lângă asta, sigur, vă dați seama, aceste date, listele care se depun trebuie ținute cu foarte mare atenție, sub acele reguli GDPR. Dacă sunt încălcate aceste reguli, iată, se întâmplă ceea ce vedem acum, și anume datele personale ale noastre sunt folosite în diverse scopuri, ceea ce este, iarăși, extrem de grav”, a mai spus Stelian Ion.